РЕГЛАМЕНТ (ЕС) 2020/749 НА КОМИСИЯТА

от 4 юни 2020 година

за изменение на приложение III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от хлорат във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 16, параграф 1, буква а) от него,

като има предвид, че:

(1) В съответствие с Решение 2008/865/ЕО на Комисията (2) всички разрешения за продукти за растителна защита, съдържащи хлорат, бяха отменени вследствие на невключването на хлорат в приложение I към Директива 91/414/ЕИО на Съвета (3).

(2) Не са определени конкретни максимално допустими граници на остатъчни вещества (МДГОВ) за хлорат и тъй като това вещество не е включено в приложение IV към Регламент (ЕО) № 396/2005, за всички храни и фуражи, включени в приложение I към Регламент (ЕО) № 396/2005, понастоящем се прилага МДГОВ по подразбиране от 0,01 mg/kg.

(3) Освен че вече е използван в продукти за растителна защита, хлоратът е също така вещество, което се образува като страничен продукт при използването на хлорни дезинфектанти в преработката на храни и питейна вода. Тези употреби водят до наличието на остатъци от хлорат в храните.

(4) Между 2014 и 2018 г. Европейският орган за безопасност на храните („Органът“) събра данни от наблюдения с цел да проучи наличието на остатъци от хлорат в храните и в питейната вода. Тези данни показаха че остатъците от хлорат често са налични в количества над МДГОВ по подразбиране от 0,01 mg/kg и че тези количества варират в зависимост от източника и продукта. От тези констатации следва, че дори и да се използват добри практики, понастоящем не е възможно да бъдат постигнати равнища на остатъци от хлорат, съответстващи на настоящите МДГОВ от 0,01 mg/kg.

(5) Органът прие научно становище относно рисковете за общественото здраве във връзка с наличието на хлорат в храните (4). В това становище Органът определи приемлива дневна доза (ПДД) в размер на 3 μg/kg телесно тегло на ден и остра референтна доза (ARfD) в размер на 36 μg/kg телесно тегло. Органът заключи че въз основа на данните, събрани през 2014 г., острата експозиция на хлорат чрез храната не превишава ARfD. Средните равнища на експозиция на хлорат чрез храните в европейските държави превишават ПДД при някои подгрупи на населението, като бебета и малки деца, с лека до умерена недостатъчност на йод.

(6) С цел да бъдат понижени границите на съдържание на хлорат и да се намали експозицията посредством координирани действия в няколко съответни и свързани сектора, през 2017 г. държавите членки договориха мултидисциплинарен план за действие, обхващащ набор от действия, които да бъдат предприети паралелно, в това число действия по отношение на питейната вода, хигиената и определянето на временни максимално допустими граници на остатъчни вещества за храни и фуражи.

(7) Настоящия регламент се отнася до определянето на временни максимално допустими граници на остатъчни вещества. За тази цел в периода 2014—2018 г. държавите членки и стопанските субекти в областта на храните събраха значителен обем данни за наличието на веществото. Данните показват обща тенденция към спад, което предполага, че производствените практики вече са се подобрили до известна степен. Конкретно за хлората, при който остатъчните вещества не се получават при употреба като пестицид, а в резултат на използване на разтвори на хлорна основа в преработката на храни и в пречистването на питейна вода, МДГОВ следва да се определят на нива, които са „толкова ниски, колкото е разумно постижимо“ (принцип ALARA), като се следват добрите производствени практики и същевременно остава възможно спазването на добри практики по отношение на хигиената. Този подход гарантира че стопанските субекти в областта на храните прилагат, доколкото е възможно, мерки за предотвратяване и намаляване на нивата на хлорат в храните с цел опазване на общественото здраве, но също така отчитат и необходимостта от микробиологична безопасност на храните.

(8) В съответствие с принципа ALARA временните МДГОВ за хлората се базират на 95-ия процентил от данните за наличието на веществото, като се има предвид използването на законосъобразно пречистена питейна вода при преработката на храни.Временните МДГОВ следва да бъдат преразгледани най-късно пет години след датата на публикуване на настоящия регламент с оглед на възможните тенденции в областта на хигиената, питейната вода, по-нататъшния напредък, отбелязан от стопанските субекти в областта на храните при занижаването на нивата на наличие на хлорат, или при постъпването на нови сведения и данни, които налагат преразглеждане на по-ранна дата.

(9) Комисията се консултира с референтните лаборатории на Европейския съюз относно подходящите граници на определяне (LOD) за остатъци от хлорат при конкретни продукти.

(10) Предвид научното становище на Органа и като се вземат под внимание факторите, свързани с разглеждания въпрос, предложените МДГОВ отговарят на изискванията съгласно член 14, параграф 2 от Регламент (ЕО) № 396/2005.

(11) Поради това Регламент (ЕО) № 396/2005 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение III към Регламент (ЕО) № 396/2005 се изменя в съответствие с приложението към настоящия регламент.

Член 2 Временните МДГОВ за хлорат следва да бъдат преразгледани не по-късно от 8 юни 2025 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 юни 2020 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Решение на Комисията 2008/865/ЕО от 10 ноември 2008 г. относно невключването на хлорат в приложение I към Директива 91/414/ЕИО на Съвета и за отнемане на разрешенията за продукти за растителна защита, съдържащи посоченото вещество (ОВ L 307, 18.11.2008 г., стр. 7).

(3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) ЕОБХ (Европейски орган за безопасност на храните), 2015 г. Scientific opinion on the risks for public health related to the presence of chlorate in food (Научно становище относно рисковете за общественото здраве във връзка с наличието на хлорат в храните). EFSA Journal (Бюлетин на ЕОБХ), 2015; 13(6):4135, стр. 103.